Fietsryer vermoedelik onthoof tydens tref-en-trapArgieffoto ŉ Onthoofde liggaam is Sondag in Boitekong naby Rustenburg in Noordwes opgespoor. “Die man se liggaam is die oggend langs ŉ pad naby aan die gemeenskapsaal opgespoor,” het kol. Sabata Mokgwabone, woordvoerder van die polisie in Noordwes, gesê. Die polisie vermoed die man is deur ŉ voertuig getref. ŉ Fiets wat in twee stukke geskeur is, is ook op die toneel gevind. Die man se kop is naby aan sy liggaam opgespoor. Die polisie ondersoek ŉ saak van strafbare manslag. Niemand is nog in verband met die voorval in hegtenis geneem nie.